# Organisasjonsuttale for Arbeiderpartiet i Bergen årsmøteperioden 2023-2024

Organisasjonsutvalget har gjennomført både fysiske og digitale møter i perioden. Utvalgets aktiviteter ble med hensikt redusert under selve valgkampen. Det ble gjort for å sikre maksimal ressursuttak til en viktig valgkamp. Denne beslutningen ble tatt i samråd med styret, valgkamputvalget og orientert om på lagledermøte og for representantskapet. Vi gjennomførte imidlertid likevel en *walk and talk* på et strategisk tidspunkt under valgkampen. Gjennom en *walk and talk* fikk vi gjennomført synlighet og et arbeidsmøte samtidig. Tiltaket kan anbefales til senere organisasjonsutvalg i valgkampår.

Utvalget har sørget for å avmåle ambisjonsnivået opp mot ressurser og mulige organiseringsformer for arbeidet for å sikre at utvalget er bærekraftig. Utvalget har følgelig prioritert å svare ut innkomne forslag fra årsmøtet og eventuelle innkomne løpende forslag fra medlemmene, hvilket også ble orientert om for styret og representantskapet. Utvalget mottok ingen forslag fra medlemmene.

Utvalget hadde følgende medlemmer i perioden: Torleif Aarre, Kari Grønnestad, Arne Jæger, Heidi Sund, Helene Bjørkelund, Jette Lunemann, Mariann Husveg Dalen, Morgan Alangeh. Organisatorisk nestleder, Kjetil Birkeland Daatland, har ledet utvalget.

**Arbeidet i utvalget**

På utvalgets første møte ble både arbeidsform og arbeidsform diskutert. Utvalget hadde også fått fem forslag fra årsmøtet til Arbeiderpartiet i Bergen. Det er ikke mottatt løpende forslag fra medlemmene.

**Tema som er behandlet i denne organisasjonsuttalen:**

* Spørreundersøkelse til medlemmene
* Deltakelse i utvalg og verv
* Endring av partiskatt
* Seniorutvalget
* Endring av frister for innspill til årsmøte

**Innkommet forslag om spørreundersøkelse til medlemmene**

**Bakgrunn:**

Arbeiderpartiet har synkende oppslutning. Det er kritiske tider nasjonalt, europeisk og globalt og vi trenger en topptrimmet organisasjon med så mange som mulig med nødvendig bredde. Ledelsen må vite mer om medlemmenes begeistring og frustrasjoner for å kunne mobilisere bredt og stort. Vi har mange medlemmer og det er en stor uforløst ressurs og AiB skal være en lærende organisasjon. Da kan det være kunnskap som ledelsen ikke vet at den har bruk for fordi den ikke spør. Ved dette forslaget så spør organisasjonen for å maksimere mulighetene til å få det politiske verkstedet mange drømmer om.

**Forslag**:

*AiB skal hurtig foreta en organisasjonsgjennomgang, dvs. en medlemsundersøkelse med spm om; trivsel, mangler, engasjement, deltagelse betingelser, kompetanse AiB kan bruke, ting som oppleves som vanskelig i partiarbeidet osv. FAFO kan foreslås som utfører.*

**Organisasjonsutvalgets uttalelse:**

Organisasjonsutvalget nedsatte en arbeidsgruppe som utviklet et representativt antall spørsmål som er rettet mot intensjonen gitt av forslagsstiller. Utkastet til spørsmål ble forelagt styret i en diskusjonssak og i en beslutningssak. Den ble besluttet som foreslått uten justeringer. Utvalget orienterte deretter om spørreundersøkelsen på representantskapet i november, samt så ble lagledere kontaktet for å oppfordre sine medlemmer til å delta i undersøkelsen. Det ble ved oppstarten av 2024 gitt en førsteinntrykkorientering til både styret og representantskapet.

Antall respondenter var godt over 100, hvilket utvalget finner tilstrekkelig til å konkludere med at undersøkelsen har tilstrekkelig konfidensnivå til å nyttiggjøres i det videre arbeid i partiorganisasjonen.

Hovedinntrykket fra undersøkelsen er at majoriteten av medlemmene er fornøyd med aktiviteten i partilaget. Samtidig er det kommet enkeltinnspill som må følges opp videre. Eksempelvis gjelder det at vi må jobbe med bedre inkludering av våre medlemmer. Funnene må videre analyseres og diskuteres grundig i styret og det må utvikles konkrete tiltak. Utvalget vil derfor oversende undersøkelsen med organisasjonsutvalgets kommentarer det nye styret.

**Innkommet forslag om partiskatt**

**Forslag**:

Retningslinjene oppdateres til gjeldende lovtekst, hjemler osv. Hovedregelen at det er 10% holdes fast og etterleves. Punkt 4&5 revideres og fjerner taket på 15000/7500 (heltids- og deltids politikere). Tjener man 1 400 000,- og har et tak på 15 000,- er det ikke særlig solidarisk.

Punkt 7 konkretiseres til at det er verv som en erverver gjennom partiet, partiskatten er ment for.

**Organisasjonsutvalgets uttalelse:**

Organisasjonsutvalget har konferert i saken med økonomiutvalget, samt diskutert saken. Utvalget har konkludert med at dagens ordning ikke er solidarisk nok, ettersom den legger til rette for at de med små inntekter betaler vesentlig mer prosentvis enn medlemmer med betydelig høyere inntekt. Utvalget stiller seg bak forslagsstillers konklusjon på det punktet.

Utvalget har videre kommet frem til at taket på partiskatten bør være av en slik art at det justerer seg automatisk fra år til år som følge av konsumprisindeksen, lønnsnivå eller lignende. Det vil spare tid brukt til forvaltning av ordningen ettersom man ikke trenger videre behandling for å gjennomføre årlige justeringer basert på en slik ordning.

Utvalget mener også at taket må økes noe slik at de som tjener mer også bidrar mer. Det vil også være en mer rettferdig fordeling av partiskattenivået over tid.

Samtidig mener utvalget at det vil være feil å iverksette en endring på kort varsel innenfor nåværende periode. En endring bør først iverksettes ved neste periode. En økning i partiskatten kan ellers være et viktig verktøy for å øke partiets økonomiske krefter og bærekraft.

Organisasjonsutvalget anbefaler med bakgrunn i det ovennevnte at styret utreder og fremmer et forslag om ny partiskatt gjeldende for neste periode.

**Innkommet forslag om deltakelse i ulike utvalg og verv**

**Bakgrunn:**

*Det har kommet kritikk fra medlemmer av seniorutvalget om deltakelse i verv, utvalg og komiteer ikke er bred nok og om at prosessen for å utpeke slike verv ikke er transparent nok*

**Forslag**:

Organisasjonsutvalget skal vurdere tiltak for å sikre en bred deltakelse i utvalg og verv og transparente prosesser.

**Organisasjonsutvalgets uttalelse:**

En rekke utnevnelser til verv og utvalg er bundet av listeplasseringer. Deltakelsen i disse er derfor bundet av demokratiske prinsipper som utvalget ikke synes hensiktsmessig å utfordre. Samtidig har også laglederne på lagledermøte tatt opp behovet for økt kunnskap i forbindelse med utnevnelser til styrer og utvalg, særlig de inntektsbringende. Utnevnelser av styrer har også vært i ordskiftet i media i løpet av kalenderåret 2023.

Utvalget anbefaler styret i AIB å vurdere tiltak for å sikre at medlemmene får økt tillit til slike prosesser for interne og eksterne utvalg, styreverv også lignende gjennom kunnskapsbygging. Styret eller våre folkevalgte kan herunder orientere representantskapet om hvordan prosessene er med den hensikt å øke kunnskapen og tilliten på området. En slik orientering bør finne sted i løpet av vårsesjonen 2024. Orienteringen kan også klargjøre hvordan man prioriterer for å sikre bred deltakelse.

**Innkommet forslag om frister**

**Bakgrunn**

Ved forrige årsmøte ble det uttrykt frustrasjon fra enkelte fordi årsmøtets dokumenter ble oppfattet som for sent sendt ut, noe som begrenset muligheten til å sette seg inn i og bidra til sakene som skulle behandles.

**Forslag**:

Organisasjonsutvalget skal vurdere om det er grunn til å justere vedtektsfestede frister knyttet til behandlingen av dokumenter i forkant av årsmøtet, spesielt sirkulasjonen av innkomne forslag tilbake til lokallagene. ,

**Organisasjonsutvalgets uttalelse:**

Utvalget har diskutert spørsmålet, og ser at det kan være gode grunner til å justere frister knyttet til innspill og sirkulasjon av vedtak til årsmøtet.

Bakgrunnen for beslutningen om å foreslå endringer, er at årsmøtet utgjør den øverste demokratiske myndigheten i Arbeiderpartiet i Bergen. Årsmøtets representanter bør derfor få god tid til å lese gjennom sakens dokumenter, for å sikre bred demokratisk deltakelse og saklig informerte diskusjoner.

Av konkrete vedtektsendringer foreslår organisasjonsutvalget for det første at innkomne forslag til årsmøtet bør sirkuleres tilbake til partilagene senest én uke før årsmøtet finner sted. Denne fristen representerer etter utvalgets syn en god balanse mellom hensynet til saksopplysning og demokratisk deltakelse og effektiv saksbehandling. VAP har eksempelvis lengre frister enn AIB.

Som en forlengelse av innføringen av denne fristen, foreslår organisasjonsutvalget at det bør skje en korresponderende forskyvning av tidligere frister knyttet til årsmøtet, med én uke. Justeringen innebærer at partilagene skal avholde sine respektive årsmøter og sende inn sine vedtatte saker senest tre uker før AiB sitt årsmøte, samt at forberedende redaksjonskomité nedsettes fire uker før årsmøtet. Justeringen er utelukkende av teknisk art da disse aktivitetene i dag allerede utføres i god tid før årsmøtet i AiB.

Organisasjonsutvalget vil presisere at forslaget ikke innebærer noen innskrenkning av muligheten til å fremme forslag til årsmøtet sammenlignet med gjeldende praksis. Årsmøtet er den øverste myndigheten i Aib og kan fritt votere over behandlingen av forslag som er innkommet etter de ovennevnte fristene.

Samtidig er det kommet frem for organisasjonsutvalget om at de sentrale vedtektene er en begrensning på to ukers frist, hvilket vil være til hinder for en lokal fristendring fra to til tre uker. Saken er derfor ikke klar for beslutning i 2024 og må utredes videre før eventuelt forslag fremmes.

**Innkommet forslag om seniorutvalget**

**Bakgrunn:**

*Ved at de eldre får mer innflytelse og blir proporsjonalt representert i partiorganisasjonen styrer og utvalg vil denne endringen vitalisere og balansere partiet politikk. Det at alle samfunnsnivå skal delta i utviklingen av ny politikk er det beste for utviklingen av Arbeiderpartiet. En politikk for de som var, for de som er og ikke minst for de som kommer.*

**Forslag**:

Årsmøte gir AiB i oppdrag om å foreslå at Arbeiderpartiet oppretter et seniornettverk etter mønster av kvinnenettverket.

**Organisasjonsutvalgets uttalelse:**

Spørsmålet om særrepresentasjon for seniormedlemmer har vært tatt opp tidligere, både i Arbeiderpartiet i Bergen og partiet sentralt. Et lignende forslag ble fremmet til landsmøte i 2019, da ble det avvist. Landsmøtet så det slik at aktivitet, prosesser og påvirkning i partiet i hovedsak bør foregå gjennom de tradisjonelle strukturene og at man skal være varsom med å etablere nye strukturer.

Utvalget har gjennomført samtaler med leder av seniorutvalget. Utvalgsleder gir uttrykk for at medlemmene i seniorutvalget er fornøyd med ordningen slik den nå er. Seniorene har både et velfungerende utvalg å møtes i, samt de er representert i lagene. Gjennom utvalget får medlemmene innflytelse gjennom informasjons- og erfaringsdelinger som de kan spille på når de ulike medlemmene i utvalget representerer seg selv i lokallagene. Utvalget er i så måte en plattform for økt innflytelse.

Organisasjonsutvalget har gjennomgått alderen for bystyrerepresentanter og ser at seniorene er godt representert blant disse. Seniorene er godt representert på representantskapet, i utvalg, i styret og bidrar aktivt og godt til ordskiftet i partiet. Samtidig er det viktig at bidraget fra våre seniorer blir både verdsatt og tydeliggjort fremover.

Seniorene er i tillegg til utvalget representert bredt i de ulike lokallagene og deres engasjement i lagene er viktig for erfaringsoverføring og ivaretakelse av de yngre medlemmene. I lagene får man på denne måten sikret en uvurderlig god samhandling på tvers av ulike generasjoner. Samtidig påpeker utvalget at det er viktig at man søker å opprettholde denne balansen i periodene fremover, det må ligge til grunn for organisasjonens politikk. AIB bør derfor søke å unngå innenfor de enhver tid gitte rammer, perioder hvor en aldersgruppe er urimelig representert i viktige verv som i bystyregruppen og i byrådet, satt opp mot andre aldersgrupper.

Utvalget er av den oppfatning at det å ha en god balanse mellom aldersgruppene i lagene hjelper både produktiviteten i det politiske verkstedet lagene representerer og på trivselen. Våre seniorer er sterkest representert i samfunnet i befolkningsmassen og våre unge trenger deres erfaring samt å få en god forståelse for seniorpolitikken.

Utvalget slår med bakgrunn i det øvrige fast at seniorkompetansen blant medlemmene er svært viktig for partiet. Våre seniorer er også sentrale ressurser og pådrivere på alle nivåer i partiet. Det er svært viktig at en slik representasjon er tilstrekkelig til enhver tid. Det bør derfor være årlig gjennomgang i styret hvor temaet tas opp for å sikre bred deltakelse, inklusive fordeling av seniormedlemmer. Temaet bør også diskuteres på et av representantskapene i 2024 med hensikt å sikre god opplysning og legge til rette for eventuelle behov for ytterligere tydeliggjøringer.